《感兴二十七首 其十九》
宋代·方一夔

昔闻楚山人，服毳而冠鹖。危坐古松根，不饥亦不渴。

颜色白如玉，千岁如电抹。我行不惮远，晨去披裋褐。

平生恋着心，恩爱资妙割。开口谅来意，丹鼎分圭撮。

相看语未了，冉冉翔木末。归来问故人，云山渺空阔。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。